S-50/2015

Mál þetta sem dómtekið var þann 30. júlí sl. er höfðað með ákæru Lögreglustjórans á Norðurlandi Eystra, útgefinni13. apríl 2015, á hendur X;

„fyrir fíkniefnalagabrot, með því að hafa laugardaginn 31. janúar 2015, verið með í sínum vörslum á heimili sínu að [...] á Akureyri, 29,83 grömm af amfetamíni og 40,01 grömm af marihuana.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrám nr. 29.341, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Að hálfu skipaðs verjanda ákærða, A-kk-ef M-kk-ef M-kk-ef hdl., var krafist vægustu refsingar sem lög leyfa. Þá krafðist verjandi hæfilegrar málflutningsþóknunar.

I.

Samkvæmt rannsóknargögnum eru atvik máls þessa þau að þann 31. janúar sl. fóru lögreglumenn á þáverandi heimili ákærða og sambýliskonu hans, en meðferðis höfðu þeir húsleitarúrskurð héraðsdóms. Við komu lögreglumanna var ákærði einn fyrir á heimilinu ásamt ungu barni, 3ja vikna, og 11 ára syni sínum. Vegna þessa hafði lögregla samband við Barnaverndarnefnd og gerði sambýliskonu hans viðvart, sem kom á heimilið skömmu síðar. Fram kemur í lögregluskýrslu að við upphaf leitar hefði ákærða verið gefinn kostur á að vísa á fíkniefni ef einhver væru á heimili hans. Vísaði ákærða þá þegar á fíkniefni sem hann geymdi m.a. í þvottaherbergi. Um var að ræða það kannabisefni sem um ræðir í ákæru, en því hafði verið skipt niður í litla poka. Fram kemur að við frekari leit lögreglu á heimilinu hafi fundist það amfetamín sem um getur í ákæru í frystihólfi ísskáps í eldhúsi, innvafið í sellófanumbúðir. Í skýrslu er þess getið að ákærði hafi verið mjög samvinnuþýður við rannsóknalögreglu, en hann gaf einnig formlega skýrslu umræddan dag. Við þá skýrslugerð játaði ákærði að vera eigandi að umræddu kannabisefni og bar að hann notaði það stöku sinnum. Varðandi amfetamínið staðhæfði ákærði að hann hefði tekið að sér að varðveita það fyrir ónafngreindan aðila.

Ákærði hefur hér fyrir dómi skýlaust játað sakir eins og þeim er lýst í ákæru. Með játningu hans, sem ekki er ástæða til að efa að sé sannleikanum samkvæmt, m.a. í ljósi áðurrakinna gagna, er nægilega sannað að hann hafi gerst sekur um þá háttsemi sem í ákæru er lýst. Verður að lagður dómur á málið án frekari sönnunarfærslu en þegar hefur farið fram, sbr. heimildarákvæði 164. gr. laga nr. 88, 2008.

II.

Ákærði, sem er 37 ára, hefur samkvæmt vottorði frá sakaskrá ríkisins áður gerst sekur um refsiverða háttsemi. Hann gekkst undir viðurlagaákvörðun árið 2005 vegna brota gegn ávana- og fíkniefnalöggjöf og var þá gert að greiða sekt til ríkissjóðs, en einnig gekkst hann undir sektargerð hjá Sýslumanninum í Keflavík ári síðar vegna samskonar brots. Árið 2005 var ákærði einnig dæmdur í fjögurra mánaða fangelsi sem var skilorðsbundið til þriggja ára fyrir þjófnaðarbrot. Þá var honum með dómi í júní 2006 gert að greiða sekt til ríkissjóðs vegna fíkniefnabrots. Í mars 2007 var hann dæmdur í þriggja mánaða óskilorðsbundið fangelsi vegna ítrekaðra umferðarlagabrota og í júní það ár var hann dæmdur í fjögurra mánaða fangelsi fyrir umferðarlagabrot, þ. á m. vegna ölvunaraksturs, en þá var ævilöng ökuréttarsvipting hans einnig áréttuð. Hinn 19. júní 2009 var ákærða veitt reynslulausn í eitt ár af 105 daga eftirstöðum fyrrnefndra refsinga og stóðst hann það skilorð. Þann 17. september 2013 var ákærði dæmdur í átta mánaða skilorðsbundið fangelsi til þriggja ára fyrir rán sem hann framdi grímubúinn í verslun en ránsfengurinn reyndist ekki mikill. Að auki var hann með þessum dómi sakfelldur fyrir vörslur á 0,08 grömmum af tóbaksblönduðu kannabisefni. Loks gekkst ákærði undir lögreglustjórasátt þann 15. janúar sl. vegna umferðarlagabrots og var þá gert að greiða sekt til ríkissjóðs.

Með þeirri háttsemi sem ákærði hefur nú verið sakfelldur fyrir rauf hann skilorð dómsins frá 17. desember 2013. Ber því að taka skilorðsdóminn upp og dæma hann með í þessu máli sbr. 60. gr. almennra hegningarlaga og ákveða refsingu í einu lagi sbr. 77. gr. almennra hegningarlag nr. 91 1991.

Í málinu liggur fyrir vottorð tveggja lækna um heilsufarsástand ákærða. Í fyrra vottorðinu, sem dagsett er 27. maí sl. segir að ákærði hafi smitast af lifrarbólgu C árið 2014 og hafi af þeim sökum staðið til boða meðferð við sjúkdómnum, enda hafi hann þá uppfyllt skilyrði fyrir meðferð. Í vottorðinu segir að síðar hafi mál þróast þannig að ákærði hafi ekki lengur uppfyllt skilyrði til meðferðar, en að auki hafi hann ekki haft samband við Sjúkrahúsið á Akureyri til að leita eftir viðeigandi meðferð. Í síðara vottorðinu, sem dagsett er 23. júlí sl., er því lýst að ákærði hafi orðið fyrir slysi í júní 2014, en í framhaldi af því hafi hann verið til meðferðar, og framan af þessu ári, vegna kvíðaröskunar, mikillar félagsfælni og þunglyndis. Að auki hafi komið til neysluvandkvæði ákærða bæði vegna áfengis og kannabis, eftir nokkurra mánaða edrúmennsku á árinu 2014. Í vottorðinu er lýst lyfjameðferð vegna lýstra vandkvæða ákærða, en jafnframt er staðhæft mjög mikilvægt sé fyrir ákærða að fá stuðning og rétta meðferð vegna áðurgreindra heilsufarsvandamála og annarra vandkvæða.

Að öllu ofangreindu virtu og þ. á m. skýlausrar játningar ákærða við alla meðferð málsins og fyrrnefndra skilorðsrofa, þykir refsing hans nú hæfilega ákveðin níu mánaða fangelsi. Fært þykir að fresta fullnustu átta mánaða af refsivistinni skilorðsbundið til tveggja ára frá uppkvaðningu dómsins að telja og skal sá hluti niður falla að þeim tíma liðnum, haldi hann almennt skilorð 57. gr. almennra hegningarlaga, sbr. 4. gr. laga nr. 22, 1995.

Í samræmi við kröfu ákæruvalds skal ákærði sæta upptöku á 29,83 grömmum af amfetamíni og 40,01 grömmum af marihuana sem lögregla lagði hald á við rannsókn málsins sbr. efnaskrá lögreglu nr. 29.341.

Engan sakarkostnað leiddi af málarekstri ákæruvalds, en ákærði skal greiða þóknun skipaðs verjanda síns, A-kk-ef M-kk-ef M-kk-ef hdl., sem þykir hæfilega ákveðin 158.720 krónur að meðtöldum virðisaukaskatti.

Ó-kk-nf Ó-kk-nf, héraðsdómari kveður upp dóm þennan.

D Ó M S O R Ð

Ákærði, X, sæti níu mánaða fangelsi en fresta skal fullnustu átta mánaða af refsingunni og falli sá hluti niður að liðnum tveimur árum frá uppkvaðningu dóms að telja haldi hann almenn skilorð 57. gr. almennra hegningarlaga.

Ákærði sæti upptöku á 29,83 grömmum af amfetamíni og 40,01 grammi af marihuana.

Ákærði greiði málflutningsþóknun skipaðs verjanda síns, A-kk-ef M-kk-ef M-kk-ef hdl., 158.720 kr.